Diari Oficial de la Generalitat Valenciana


Sumari del DOGV 3137, del 05-12-1997 (1997/11879)

RESOLUCIÓ de 20 de octubre de 1997, del conseller d'Obres Públiques, Urbanisme i Transports, per la qual s'aprova definitivament la modificació número 3 de les Normes Subsidiàries de Planejament Municipal de Sant Joan de Moró.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3137

Data del DOGV
:   05-12-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11168


Data del document
:   20-10-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

3993 RESOLUCIÓ de 20 de octubre de 1997, del conseller d'Obres Públiques, Urbanisme i Transports, per la qual s'aprova definitivament la modificació número 3 de les Normes Subsidiàries de Planejament Municipal de Sant Joan de Moró. [97/Q11736]
  
Vist l'expedient relatiu al Projecte de la Modificació número 3 de les Normes Subsidiàries de Planejament Municipal de Sant Joan de Moró (Castelló), del qual resulten els següents:
  
Antecedents de fet
  
Primer
  
El Ple de l'Ajuntament de Sant Joan de Moró, en sessió del 28 de novembre de 1996, va acordar sotmetre a exposició pública el projecte mitjançant edictes inserits en el Diari Oficial de la Generalitat Valenciana número 2.916, de 27 de gener de 1997, i en el periòdic Mediterráneo de data 8 de febrer de 1997. Durant el mencionat tràmit es van produir dues al·legacions, i va quedar aprovat provisionalment el document per acord del Ple de data 13 de juny de 1997.
  
En data 1 de juliol de 1997, i dins del tràmit de període consultiu previ a l'aprovació definitiva de la modificació, es va requerir a l'Ajuntament perquè completara tant l'expedient com el projecte aportat.
  
En data 15 de juliol de 1997, es remeten els plànols número 17 i 18 de qualificació del sòl i alineacions i rasants del nucli de la població com també el plànol número 37 de qualificació i alineacions del sòl urbà industrial, que refonen les modificacions introduïdes. Per una altra part, també es rep la contestació de l'alcalde de la corporació en què es fa constar el coneixement de la necessitat de tràmits procedimentals específics previs a l'aprovació d'aquesta modificació puntual.
  
Segon
  
La documentació consta de memòria informativa i justificativa, plànols d'alineacions i de zonificació, d'estat actual i de projecte, com també plànols refosos números 17, 18 i 37.
  
Tercer
  
La Comissió Territorial d'Urbanisme de Castelló, reunida en la sessió de 22 de juliol de 1997, va acordar:
  
"1. Aprovar definitivament les modificacions números 1, 2 i 4 d'aquest Projecte de Modificacions Puntuals de les Normes Subsidiàries de Sant Joan de Moró.
  
2. Informar favorablement la modificació puntual número 3 d'aquest Projecte de Modificacions Puntuals de les Normes Subsidiàries de Planejament de Sant Joan de Moró.
  
3. Elevar una proposta d'aprovació definitiva al conseller d'Obres Públiques, Urbanisme i Transports, respecte de la modificació número 3 d'aquest Projecte de Modificacions Puntuals de les Normes Subsidiàries de planejament de Sant Joan de Moró, amb el dictamen previ del Consell Jurídic Consultiu."
  
Quart
  
El 9 de setembre de 1997, aquesta Conselleria d'Obres Públiques, Urbanisme i Transports, va emetre un informe favorable sobre l'aprovació definitiva d'aquesta modificació.
  
Cinqué
  
El Consell Jurídic Consultiu de la Comunitat Valenciana, va emetre dictamen el 8 d'octubre de 1997.
  
Fonaments de dret
  
Primer
  
Respecte del procediment, en el cas present, s'han observat les prescripcions legalment establides per a les modificacions de Planejament General d'aquesta índole, que estan constituïdes pels articles 38 i 39 per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han sol·licitat els diferents informes preceptius.
  
Segon
  
Quant al fons de l'assumpte, la modificació plantejada té com a objecte reajustar el vial del camí del Cementeri i poliesportiu, en el seu traçat final, a prop de la línia delimitadora del sòl urbà, en ordre a adaptar el traçat al del camí existent.
  
En relació amb aquesta modificació puntual de les Normes Subsidiàries de Planejament Municipal de Sant Joan de Moró, s'aprecia en els plans que aquesta ha disminuït lleugerament en la seua superfície. En aquest sentit el canvi proposat, afecta mínimament una zona verda residual, i el projecte conté una justificació per tal d'adaptar el traçat del vial al del camí del Cementeri, i es tracta per tant d'una zona verda no executada.
  
L'alteració apareix, doncs, plenament justificada en criteris de racionalitat en ordre a una adequació a la realitat física que permeta un desenvolupament més coherent de l'àmbit, i no suposa en termes globals, segons s'ha mencionat en l'apartat anterior, una disminució significativa dels espais lliures respecte del conjunt dels establits en les Normes Subsidiàries de Planejament de Sant Joan de Moró. De manera que es pot afirmar que la potestat d'alterar el planejament s'ha exercitat conforme als fins públics predeterminats per la llei.
  
Tercer
  
D'acord amb l'article 40 de la Llei 6/1994, Reguladora de l'Activitat Urbanística, no s'aprecien objeccions ni impediments urbanístics legals que obstaculitzen l'aprovació definitiva d'aquesta modificació de les Normes Subsidiàries de Planejament Municipal de Sant Joan de Moró de 21 d'octubre de 1993.
  
Quart
  
El conseller d'Obres Públiques, Urbanisme i Transports és competent per a l'aprovació definitiva d'aquesta modificació de Planejament General, en virtut del que estableix l'article 38 de la mencionada Llei Reguladora de l'Activitat Urbanística, en relació amb l'article 6 del Decret 77/1996, de 16 d'abril, del Govern Valencià, pel qual es va aprovar el Reglament dels Òrgans Urbanístics de la Generalitat Valenciana.
  
Vists els preceptes legals mencionats i altres de concordant i pertinent aplicació, conformement amb el Consell Jurídic Consultiu, resolc:
  
Aprovar definitivament la modificació número 3 de les Normes Subsidiàries de Planejament Municipal de Sant Joan de Moró.
  
Aquesta resolució entrarà en vigor el mateix dia que es publique en el Diari Oficial de la Generalitat Valenciana. Aquesta publicació n'excusa la notificació individualitzada.
  
Contra aquesta resolució, que posa fi a la via administrativa, s'hi podrà interposar un recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició de l'esmentat recurs serà requisit imprescindible que, amb caràcter previ, el recurrent comunique a aquest òrgan la interposició d'aquest, d'acord amb el que estableixen els articles 57.2.f i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercitar qualsevol altre recurs que estime oportú.
  
València, 20 d'octubre de 1997.- El conseller d'Obres Públiques, Urbanisme i Transports: Luis Fernando Cartagena Travesedo.